《读列子赠几》
宋代·刘敞

五岳穷云霓，沧海不可游。玉台焜朝日，珠华媚飞虬。

飘飖群仙子，来往何其稠。咫尺视千里，俯仰移九秋。

潮波有时起，势若空中浮。禺彊受帝命，巨鳌举其头。

迩来百万祀，无复迁播忧。龙伯何为者，修干曳长钩。

不知意谁憾，似与鳌为仇。六鳞既潜举，二山忽飘流。

众真失其常，荡析不自谋。孰云飞升乐，奔迫良可愁。

盈虚诚难必，藏壑有亡舟。至人纵大观，夷险固悠悠。

如闻帝凭怒，侵减龙伯俦。且欲招群仙，复还故时丘。

勉哉凌云迹，永谢北极幽。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。